ആലുവയില് കുടിവെള്ള പൈപ്പുകള് മാറ്റിയിട്ടു തുടങ്ങി ആലുവ: പഴയ പൈപ്പുകള് മാറ്റി പുതിയ കുടിവെള്ള പൈപ്പുകള് ഇടുന്ന ജോലി പാലസ് റോഡില് ആരംഭിച്ചു. ജെസിബി കൊണ്ട് കുഴികള് എടുക്കുന്ന ജോലിയാണ് ആരംഭിച്ചത്. ആദ്യഘട്ടത്തില് പമ്ബ് കവല മുതല് മുനിസിപ്പല് പാര്ക്ക് ജംഗ്ഷന് വരെയുള്ള ഭാഗത്തെ കുടിവെള്ള പൈപ്പാണ് മാറ്റുക. കഴിഞ്ഞ ദിവസമാണ് 852 മീറ്റര് റോഡ് കട്ടിംഗിനായി ഒരു കോടി 17 ലക്ഷം രൂപ അനുവദിച്ച് സര്ക്കാര് ഉത്തരവായത്. മുനിസിപ്പല് പാര്ക്ക് ജംഗ്ഷന് മുതല് ബ്രിഡ്ജ് റോഡ് വരെയുള്ള 590 മീറ്റര് റോഡ് കട്ടിംഗിനുള്ള ഒരുകോടി 8 ലക്ഷം രൂപ ഇനിയും അനുവദിക്കാനുണ്ട്. 201718ല് സ്റ്റേറ്റ് പ്ലാനിംഗ് ഫണ്ടില് നിന്ന് പുതിയ 500 എംഎംഡിഐ, 160 എംഎം പിവിസി പൈപ്പുകള് ഇടുന്നതിന് 5 കോടി 75 ലക്ഷം രൂപ സര്ക്കാരില് നിന്ന് അനുവദിപ്പിച്ചിരുന്നു. ഈ പദ്ധതിയില് രണ്ടുകോടി 25 ലക്ഷം രൂപയ്ക്ക് ടെണ്ടര് നടപടികള് പൂര്ത്തിയാക്കി പദ്ധതിക്കാവശ്യമായ മുഴുവന് പൈപ്പുകളും ഇറക്കിയെങ്കിലും പദ്ധതി നീണ്ടുപോകുകയായിരുന്നു. റോഡ് കട്ടിംഗിനുള്ള തുക നിലവില് അനുവദിച്ച 5.75 കോടി രൂപയുടെ സ്റ്റേറ്റ് പ്ലാനിംഗ് ഫണ്ടില് നിന്ന് അനുവദിക്കാതിരുന്നതാണ് നടപടികള് വൈകാന് കാരണം.